  Василий Широбоков Анжелика Тихонова корреспондент 2022-тӥ ар кутсконын, 6-9 толшоре, Удмуртиысь кибашлыос Сергей Назаров но Василий Широбоков Москваын Горький нимо паркын «Снег и лёд в Москве» фестиваль улсын удмурт лымымунё лэсьтӥзы. Со сярысь ивортодэтъя «Удмуртия» агентстволэн корреспондентэзлы Якшур-Бӧдья ёросысь кибашлы Василий Широбоков вераз. Василий пусйиз, ужзылэсь туссэ ужъюлтошез Сергей Назаров малпаз, нош сое сьӧраз юрттӥсе кутӥз. Кибашлыос айшонэн но кияз перепечен лымымунё кылдытӥзы. «Сергей грубой формаоссэ лэсьтылӥз. Со скульптор бере, адӟе, кытӥ, кӧня, кызьы басьтоно. Нош мон чылкытатылӥ» Василий Широбоков, кибашлы Кибашлылэн кылъёсызъя, фестивальлы луыса со лымыен ужанлэн аспӧртэмлыкеныз тодматскиз, уго та дырозь сыӵе опытэз ӧй вал на. «Лымы капчигес вандӥське, соин ик татын огшоры лопата но мынэ, сое шероно гинэ. Грубой формазэ соин но луэ. Нош сэре пуэн вырыны кутӥськись арбериосын но луэ, но соос бадӟымгес луыны кулэ. Стамескаос – шонер, питрес» Василий Широбоков, кибашлы Воргоронъёслэн ужзы радызъя мынӥз, лымымунёзэс куинь нунал ӵоже, котькинлэсь азьло, вуттӥзы. Ньылетӥ нуналаз мукет кибашлыослы юрттӥськизы на. «Мыным туж яраз. Аслым но опыт луиз, ачим чылкак ӧй лэсьялля ке но, фигуразэ ӧй тупатъялля, валан кылдӥз, кызьы лэсьтыны. Малпасько, кӧня ке ветлыса, мон огнам но быгатысал ини таӵе ужез быдэстыны» Василий Широбоков, кибашлы Удмурт лымымунё ӝуждалаезъя 4 метр но пасьталаезъя 3,3 метр пӧрмиз. Сое но мукет кибашлыослэсь ужъёссэс 28-тӥ тулыспалозь Москваысь Горький нимо паркын адӟыны луоз. Фестивале Россиысь но кунгож сьӧрысь 25 пала кибашлыос пыриськизы. Соос пӧртэм йӧслыко лымымунёос лэсьтӥзы. Оглом 11 уж пӧрмытӥзы. Тегъёс: удмуртъёс Удмуртия Ижкар Москва кибашлыос Лулчеберет  